Hermannstadt a învins-o la scor neașteptat pe Oțelul. Sibienii au revenit după ce au fost conduși
- Nicolae Comănescu
- 2 martie 2024, 20:08
Hermannstadt a făcut spectacol, sâmbătă, în confruntarea cu Oțelul Galați, echipă în fața căreia s-a impus cu scorul de 4-1, în etapa a 29-a campionatului intern.
Hermannstadt a învins-o pe Oţelul Galaţi cu scorul de 4-1 (2-1), sâmbătă seara, pe teren propriu, într-un meci din etapa a 29-a a Superligii de fotbal.
Ianis Stoica a reuşit primele sale goluri pentru sibieni (26, 50), celelalte goluri ale gazdelor fiind marcate de Daniel Paraschiv (44 - penalty) şi Cristian Neguţ (87).
Hermannstadt a întors scorul și a câștigat cu Oțelul
Oţelul a deschis scorul prin Samuel Teles (12). Cu acest succes, echipa sibiană a urcat pentru moment pe loc de play-off (şase).
Gazdele au pierdut două partide în ultimele şapte etape, având trei victorii şi două egaluri. Oţelul a ajuns la patru etape fără victorie, două egaluri şi două eşecuri.
În tur, scorul a fost egal, 1-1.
AFC Hermannstadt - SC Oţelul Galaţi 4-1 (2-1), Stadion Municipal - Sibiu Au marcat: Ianis Stoica (26, 50), Daniel Paraschiv (44 - penalty), Cristian Neguţ (87), respectiv Samuel Teles (12). Arbitru: Szabolcs Kovacs (Carei); arbitri asistenţi: Alexandru Cerei (Cluj-Napoca), Imre-Laszlo Bucsi (Sfântu Gheorghe); al patrulea oficial: Iuliana Elena Demetrescu (Râmnicu Vâlcea) Arbitru video: Horaţiu Mircea Feşnic (Cluj-Napoca); arbitru asistent video: Doru Claudiu Lucaciu (Cluj-Napoca) Observatori: Marcel Savaniu (Satu Mare) - CCA, Viorel Ilinca (Piteşti) - LPF.
sursa: Agerpres
Play-off-ul nu e de viață și de moarte pentru sibieni
Marius Măldărășanu, antrenorul gazdelor, a fost mulțumit, după acest succes la scor.
"Au intrat foarte bine băieții. Până la urmă, banca ajută să îți îndeplinești obiectivul. Atacanții se hrănesc cu goluri, dar mă interesează echipa și nu individul. Până acum nu s-a întâmplat să cert un jucător.
Înainte de meciul cu Galați, le-am spus băieților că meciul cu CFR Cluj va fi mai ușor. Acum o să le spun: "V-am am mințit!". Ne batem până în ultima etapă. Știm regulamentul. Până atunci, mă bucur că suntem pe locul șase", a spus tehnicianul. Care a ținut să precizeze că nu ar fi o tragedie, dacă sibienii nu ajung în play-off.
"Nu e o dezamăgire dacă ratăm play-off-ul. Obiectivul este să terminăm pe un loc mai bun în clasament decât sezonul trecut", a conchis Măldărășanu, conform Digi Sport.